№ 1 Кәсіпорын қызметін экономикалық зерттеу мен талдаудың мәні, маңызы мен міндеттері 

1. Экономикалық талдау туралы түсінік. Экономикалық талдау объектісі және пәні 

Табиғат құбылыстары мен қоғамдық өмірді зерттеуді талдаусыз жүргізу мүмкін емес. «Талдау» терминінің өзі гректің «analyzis» деген сөзінен шыққан, аудармасында «бөлшектерге бөлемін» дегенді білдіреді. Демек, талдау шағын мағынада құбылыстар мен заттарды зерттеу үшін оларды құраушы бөлшектерге бөлемін дегенді білдіреді. Мұндай бөлшектеу зерттелетін заттың, құбылыстың, процестің ішіне үңілуге, оның әр бөлшегінің мәнін анықтауға мүмкіндік береді. Мысалы, өнімнің өзіндік құнының мәнін ашу үшін оның тек қандай элементтерден құралатынын ғана емес, сондай-ақ әр шығын бабы мөлшерінің неге байланыстылығын білу керек. Өнімнің өзіндік құнының құрылымы мен оған әсер ететін факторлар дәлірек қарастырылған сайын, біз бұл экономикалық құбылыс жайында көбірек білетін боламыз және өнімнің өзіндік құнының қалыптасуын анағұрлым жақсы басқара аламыз.
Сонымен қатар, қоршаған ортаның көптеген құбылыстары мен процестері тек талдау көмегімен ғана таныла алады деп айта алмаймыз. Кей кездерде адамның ойлау қабілеттілігіне сай келетін басқа тәсілдерді қолдану қажеттілігі туындайды. Бұл мағынада талдауға зерттелетін заттың әртүрлі бөлшектері арасындағы байланысты табатын синтез жақын келеді. Қазіргі кездегі диалектика шындықты зерттеудің ғылыми әдістері ретінде талдау мен синтездің бірлігінен шығады. Тек талдау мен синтез ғана біріккен күйде құбылыстардың жан-жақты диалектикалық байланысының ғылыми зерттелуін қамтамасыз етеді. Сонымен, талдау ұғымы кең көлемде кішкентай бөлшектерге бөлінген және олардың байланыстарының әртүрлілігіне қарамастан табиғат құбылыстары мен заттарын танудың тәсілі ретінде қарастырылады.
3 Экономикалық талдау - бұл экономикалық құбылыстар мен процестердің мәнін тану, оларды құрамдас  бөліктерге бөлу  және көптеген байланыстары мен тәуелділігін зерттейтін ғылыми әдіс.  Талдау- макро- және микродеңгейлерде жүзеге асырылатын басқару қызметі. Сәйкесінше, макроэкономикалық және микроэкономикалық талдау болып бөлінеді. Макродеңгейдегі экономикалық талдау ұлттық әлемдік экономика деңгейінде экономикалық құбылыстарды зерттейді, ал микроэкономикалық талдау – бұл құбылыстар мен процестерді  жеке шаруашылық субъектілердің деңгейінде зерттейді. 
Экономикалық талдаудың пәні - шаруашылық қызмет нәтижелерiнiң пайда болу себептері мен өзгерістері, экономикалық құбылыстар мен үдерістердің себеп-салдарлық байланыстары болып табылады. Талдау барысында шаруашылық удерiстер олардың өзара байланыстылығында және өзара тәуелділігінде зерттеледi. Талдау үдерiсiнде тек шаруашылық қызметке әсер ететін негізгі факторлар ашылып және сипатталып қана қоймай, сондай-ақ олардың әрекет ету дәрежесі өлшенеді. 
Талдау объектісі - жоспарда, ағымдағы есепте, есептілікте, басқа ақпарат көздерiнде сипатталатын кәсіпорындар мен бiрлестіктерде, iшкi бөлiмшелерде жүзеге асырылатын кеңейтілген ұдайы өндірістің әлеуметтік-экономикалық процестерi болып табылады.

2. Экономикалық талдаудың түрлері және олардың жіктелуі 
Экономикалық талдау келесі белгілері бойынша жіктелінеді: 
Салалық белгі бойынша:
1) Салалық 
2) Салааралық болып бөлінеді
Уақыт белгісі бойынша: 
1) Алдын ала (перспективті) — шаруашылық операцияларды жүзеге асыруға дейiн жүргiзiледi, болашаққа деген болжамдар жасалады. Мысалы, пайда мөлшерi, сату көлемi, өзiндiк кұн, еңбек өнімділігі.
2) Кейiнгi (peтроспективті) - шаруашылық операциялар жүргізілгеннен кейін орындалады. Бұл талдаудың негiзгi максаты - өткен кезеңнiң кемшiлiктерiн айкындап, оларды есептi кезеңде жою. Ретроспективті талдау екіге бөлінеді: оперативті талдау және қорытынды талдау.
Кеңістіктік белгі бойынша:
1) Ішкi шаруашылық талдау - тек зерттелінетін кәсіпорын және оның бөлімшелерінің қызметін зерттейді;
2) Шаруашылықаралық талдау - екі немесе бірнеше кәсіпорындардың қызметi салыстырылады.
Басқару субъектісі бойынша:
1) Технико-экономикалық талдау. 
2) Қаржылық-экономикалық талдау. 
3) Бухгалтерлік талдау. 
4) Әлеуметтік-экономикалық талдау. 
5) Маркетингтік талдау. 
6) Экономикалы-статистикалық талдау. Деп жіктеледі.
Объектілерді зерттеу әдістемесі бойынша талдау бөлінеді:
1) Салыстырмалы - шаруашылық қызмет нәтижелерi туралы есептік көрсеткіштер ағымдағы жыл жоспарының көрсеткіштерімен, өткен жыл мәліметтерiмен, озат кәсіпорындардың көрсекіштерiмен салыстырылады.
2) Факторлық - нәтижелі көрсеткіштердің өсіміне және деңгейіне әсер еткен факторлар шамасын айқындауға бағытталады.
3) Диагностикалық талдау  және т.б.

3. Экономикалық талдаудың мақсаттары мен пайдаланушылары 
Экономикалық талдаудың мақсаты - оңтайлы басқару шешімдерін қабылдау және кәсіпорынның қысқа мерзімді және стратегиялық мақсаттарына қол жеткізуге бағытталған ағымдағы және перспективалық жоспарларды негіздеу үшін ақпарат дайындау. 
Талдаудың негізгі мақсатына жету процесінде келесі міндеттер шешіледі:
· экономикалық зандылықтардың әрекет ету сипатын зерттеу, экономикалық құбылыстар мен процестердің заңдылықтарын және тенденцияларын орнату;
· бизнес-жоспарлардың және нормативтердiң ғылыми-экономикалық негізделуiн арттыру;
· бекітілген жоспарлардың орындалуын және өнімнің сапасы, саны және құрылымы бойынша нормативтердің сақталуын зерттеу;
· озат тәжiрибенi зерттеу негiзiнде өндіріс тиімділігін арттыру резервтерiн iздеу;
· материалдық, еңбек, және қаржылық ресурстарды пайдаланудың экономикалық тиімділігін анықтау;
· шаруашылықтың нәтижелерін болжау;
· коммерциялық тәуекелдiлiктi зерттеу;
· маркетингтік шараларды салыстырмалы зерттеу;
· оңтайлы басқару шешімдерін таңдау үшін аналитикалық материалдарды дайындау.
Талдаудың мазмұнды жағы өзіне келесі элементтерді (процедураларды) қосады:
· талдаудың нақты міндеттерін қою;
· себеп салдарлық байланыстарды анықтау;
· көрсеткіштерді және оларды бағалау әдістерін анықтау;
· нәтижелерге әсер еткен факторларды айқындау және бағалау, олардың ең маңыздыларын iрiктеу;
· жағымсыз факторлар әсерiн жою жолдарын өндеу және жағымды факторларды ынталандыру.
· Экономикалық талдау ақпаратын пайдаланушыларды екі топқа бөлуге болады:  ішкі - бұл ұйымның басқарушы персоналы, бухгалтерлер және кәсіпорын экономистері. Олар, әдетте, талдау процесіне қатысады, талдау жүргізуге бақылау жасай алады, басқару функцияларына сәйкес кәсіпорынның ағымдағы қызметі мен даму перспективаларына қатысты кез-келген ақпаратты ала алады;
сыртқы - бұл мемлекеттік бақылаушы органдар, несие берушілер, сыртқы аудиторлар және т.б.
Экономикалық талдаудың маңызды қағидалары:
1) талдау ғылыми сипатта болуы тиiс, яғни танып білудің диалектикалық теория ережелеріне негізделеді, өндіріс дамуының экономикалық заңдары талаптарын ескереді;
2) талдау мемлекеттiк түріне негізделеді, яғни экономикалық өмірдің сипаттарын бағалай отырып, олардың мемлекеттік-экономикалық, элеуметтік, халықаралық саясатқа және заңдылыққа сәйкестігін ескеру кажет;
3) талдауға жүйелі түрде қарауды қамтамасыз ету. Яғни әрбір объектіні зерттеген кезде барлық ішкі және сыртқы байланыстар, өзара тәуелділіктер ескерiлуi тиіс;
4) талдау объективті, нақты, анық болуы тиіс. Яғни талдау шынайы, тексерiлген ақпаратқа негiзелуi тиiс, ал қорытындылары нақты болуы тиіс;
5) талдау кешенді болуы тиіс, яғни талдау кәсіпорын кызметiнiнiң барлық тармақтарын және жақтарын қамтуы тиіс;
6) талдау әрекет етушi болуы тиіс, ендiрiс барысына және оның нәтижелерiне белсенді түрде әсер етуi тиiс, уақытылы кемшіліктерiн айқындап, олар туралы басшыларына ақпарат беріп отыру қажет:
7) талдау жоспарға сәйкес жүйелі түрде жүргізілуі тиіс.
8) талдау оперативті болуы тиіс. Оперативтілік дегенiмiз талдауды тез және мұқият жүргізе білу, басқару шешімдерін қабылдай алу.
9) талдаудың демократиялылығы. Талдау жүргізу кезінде кәсіпорын жұмысшылар қатарының қатысуы озат тәжiрибенi толық айкындауды және қолда бар iшкi шаруашылық резервтерді пайдалануды қамтамасыз етедi.
10) талдау тиiмдi болуы тиіс, яғни оған кеткен шығындар көп реттік тиімділігін беруі қажет.

4. Экономикалық талдау және оның басқа пәндермен байланысы 
Экономикалық талдау бірқатар экономикалық пәндермен байланысты. Бірінші кезекте экономикалық талдау экономикалық теориямен тығыз байланысты, ол экономикалық заңдылықтарды, олардың әрекет ету механизмін зерттей отырып, барлық экономикалық пәндердің дамуына теорялық негіз тудырады.
Талдау салалық экономикалармен тығыз байланысты. Зерттелiнетiн ұйымның өндірісінің ұйымдастырылуын және сала экономикасын бiлмей отырып талдауды жүргізу мүмкін емес. Экономикалық талдау жоспарлау және басқарумен, бухгалтерлік есеппен байланысты. Бухгалтерлік есеп ұйымның шаруашылық қызметі туралы экономикалық ақпаратты жеткiзушi болып табылады. Статистика да ақпараттық база болып табылады.
Математика және технология пәндері - Аналитикалық зерттеулерде математикалық әдiстердi колданғаннан бастап талдау тереңдей жəне негiзделе түседі.
Қорытындылай келе, сонымен Экономикалық талдау - ғылым ретінде бұл экономикалық даму тенденцияларын зерттеумен, жоспарларды ғылыми негіздеумен, басқару шешімдерімен, олардың орындалуын бақылаумен, қол жеткізілген нәтижелерді бағалаумен, оларды пайдалану жөніндегі іс-шараларды арттырудың экономикалық резервтерінің шамасын іздеумен, өлшеумен және негіздеумен байланысты арнайы білім жүйесі. 

